b'\n_START_ARTICLE_\nAmodiakiini\n_START_SECTION_\nOminaisuudet ja k\xc3\xa4ytt\xc3\xb6\n_START_PARAGRAPH_\nHuoneenl\xc3\xa4mp\xc3\xb6tilassa amodiakiini on v\xc3\xa4rilt\xc3\xa4\xc3\xa4n keltaista kiteist\xc3\xa4 ainetta. Amodiakiinin vaikutusmekanismi on samankaltainen klorokiinin kanssa. Yhdiste metaboloituu ihmiselimist\xc3\xb6ss\xc3\xa4 aktiiviseksi metaboliitiksi desetyyliamodiakiiniksi, joka ker\xc3\xa4\xc3\xa4ntyy malarialoisioon ja vaikuttaa muun muassa hemin aineenvaihduntaan. Amodiakiini on tehokas Plasmodium falciparum- ja P. vivax-loisioita vastaan, joskin my\xc3\xb6s resistenttiytt\xc3\xa4 esiintyy. Amodiakiinia k\xc3\xa4ytet\xc3\xa4\xc3\xa4n tyypillisesti yhdistelm\xc3\xa4valmisteena artesunaatin kanssa.\n_START_SECTION_\nHaittavaikutukset\n_START_PARAGRAPH_\nAmodiakiini on p\xc3\xa4\xc3\xa4s\xc3\xa4\xc3\xa4nt\xc3\xb6isesti hyvin siedetty l\xc3\xa4\xc3\xa4keaine. Tyypillisimpi\xc3\xa4 haittavaikutuksia ovat huonovointisuus, oksentelu, p\xc3\xa4\xc3\xa4kipu, vatsakipu, ysk\xc3\xa4, anoreksia ja heikkouden tunne. Vakavampia haittavaikutuksia ovat maksatoksisuus, joka ilmenee pitk\xc3\xa4aikaisessa k\xc3\xa4yt\xc3\xb6ss\xc3\xa4, ja neutropenia. N\xc3\xa4m\xc3\xa4 haittavaikutukset johtuvat todenn\xc3\xa4k\xc3\xb6isesti amodiakiinin aineenvaihduntatuotteena muodostuvasta kinoni-imiinist\xc3\xa4.'